
Környezeti elemekből gyakran detektálható gyógyszer- és peszticid hatóanyagok koktélhatásának ökotoxikológiai vizsgálata

A xenobiotikumok multikomponens-keverékekként vannak jelen a környezetben. Az utóbbi másfél évtized alatt több, mint 1000 különböző keverék toxikológiai, ökotoxikológiai vizsgálata történt meg, ezek kétharmada azonban 2 komponensnél többet nem foglalt magába. Kutatási munkám célkitűzése a környezeti elemekben gyakran detektálható három gyógyszer- (carbamazepine - CBZ, diclofenac - DCF, ibuprofen - IBU) és három peszticid hatóanyag (S-metolachlor - MTC, tebuconazol - TBZ, terbuthylazine - TRB) együttes biológiai hatásainak ökotoxikológiai tesztekkel történő vizsgálata, valamint a vizsgálatok során nyert adatok segítségével a vegyületek között jelentkező szinergista, additív és antagonista kölcsönhatások megállapítása volt.
A szabványos akut, 30 perces kontaktidejű Aliivibrio fischeri (AVF) biolumineszcencia gátlási teszttel megvizsgáltam a hatóanyagok és minden lehetséges (2-től 6 komponenst tartalmazó) kombinációjuk citotoxicitását. Az AVF tesztben szinergiát, toxicitás-erősítést mutató keverékeket a továbbiakban az alternatív gerinces ökotoxikológiai tesztszervezetet, a Danio rerio-t (zebradánió) alkalmazó zebrafish embrió toxicity assay-vel (ZETA teszt) szintén vizsgáltam, mely során 5 napos expozíciót követően a mortalitást és szubletális tüneteket (perikardiális és sziködéma, szik elszíneződés, gerinctorzulás) állapítottam meg. Az vizsgált hatóanyagok együttes toxikológiai hatását Kombinációs Index módszerrel, CompuSyn program segítségével vizsgáltam.
Az AVF teszt során 19 keverék esetben volt szinergizmus megfigyelhető. Ezek közül 8 esetben már a 10%-os hatásos koncentráción (2-12 mg/L) szinergia volt mérhető. A TRB önmagában nem volt toxikus, ezért az ezt tartalmazó keverékek esetében egyedi toxicitás-erősítő hatásról beszélhetünk, melyet %-ban fejeztem ki. 3 keverék kivételével EC50-ig a TRB minden esetben növelte a vele keverékben szereplő vegyület(ek) toxicitását. A ZETA tesztek alapján önmagában a diclofenac volt a legtoxikusabb. Szinergizmust 15 kombinációnál figyelhettünk meg, ezek közül 6 esetben már EC10-nél, ami a DCF+MTC, DCF+IBU+TRB és DCF+IBU+MTC+TRB esetében mindössze 3,7, 4, illetve 4,3 mg/L koncentrációt jelentett.
A továbbiakban a vizsgált gyógyszer- és peszticid hatóanyagok és keverékeik vizsgálatainak folytatását javaslom krónikus tesztekkel és más trofitási szintet képviselő szervezetekkel. Az így nyert eredmények hozzájárulhatnak a gyakran detektálható mikroszennyező keverékek pontosabb környezeti kockázatbecsléséhez



